Broliai (albumas)

**„Broliai“** – studijinis grupės „Skylė“ albumas, išleistas 2010 m. Tai teminis albumas, skirtas 1944–1953 m. Lietuvos laisvės kovų dalyviams atminti. Už šį darbą grupės „Skylė“ vedliai Rokas Radzevičius ir Aistė Smilgevičiūtė 2012 m. įvertinti ordino „Už nuopelnus Lietuvai“ medaliais.

Platinamas šiais formatais: paprastu „digipak“ CD (anksčiau - ir riboto tiražo medžiaginiame įdėkle su siuvinėtu albumo pavadinimo logotipu), DVD ir dviguba vinilo plokštele.

## Istorija

Pradinę tokios tematikos albumo idėją Rokui Radzevičiui iškėlė gyventojų genocido ir rezistencijos tyrimo centro vadovė Dalia Kuodytė, pasiūliusi naujai perdainuoti partizanų dainas. Vėliau perskaitytas partizano Liongino Baliukevičiaus-Dzūko dienoraštis paskatino sukurti savo albumą ir taip išreikšti pagarbą.

2009 m. paramos tikslais buvo išleistas riboto tiražo demonstracinis leidinys su dviem būsimo disko dainomis: „Priesaika“ ir „Tėveli“. Surinktos lėšos buvo skirtos „Broliai“ išleidimui.

## Tematika

„Karingei augo“ dainoje kartojamas dvieilis yra iš 1849 m. Zarasų apylinkėse užrašytos sutartinės, kurios melodija neišliko (*„Augo karutis, karingei augo“*; *karutis* – kareivėlis, *karingė* – karas). Kūriniuose „Nebelauki manęs“ ir „Neužmerk akių“ skamba autentiškos partizanių Dianos Glemžaitės bei Onos Rimkutės-Balčiūnienės, slapyvardžiu „Laukinukė“, tekstai“  . „Tėveli“ panaudoti sutartinės žodžiai, užrašyti 1931 m. (padainuota Antano Sidabrio iš Sidabrinės km.; melodija taip pat neišliko). Dainos „Dubysa“ pirmas posmas paimtas iš Aušrinės eilėraščio „Laisvės ilgesys“.

Albumo eigoje atspindima vieno žmogaus istorija: gyvenimas, meilė, tautos tragedija, atsisveikinimas, pasitraukimas į mišką, gyvenimas slapstantis, išdavystė, mirties baimė ir t. t. Daina „Aštuoni karžygiai“ skirta 8-iems partizanų vadams, kurie 1949 m. vasarį susirinko Prisikėlimo apygardos štabe (Minaičių km.) ir įkūrė Lietuvos Laisvės Kovos Sąjūdį.  Kūriniu „Klajūnė“ pagerbiamos visos moterys, išėjusios į miškus ir padėjusios partizanams. „Paskutinė kulka“ skirta minėtam Lionginui Baliukevičiaui-Dzūkui, o „Broliai aitvarai“ įkvėpta jo dienoraštyje perskaitytos minties apie bendražygius, kurie jau nebebijojo mirties (*„broliai, nugalėję mirtį“*).

## Kūriniai

Visa muzika parašyta Roko Radzevičiaus, 16 kūrinio – kartu su Gediminu Žiliumi.

## Albumą įrašė

„Skylė“:
* Aistė Smilgevičiūtė – vokalas
* Rokas Radzevičius – vokalas, akustinė gitara
* Mantvydas Kodis – klavišiniai, akordeonas
* Kęstutis Drazdauskas – lumzdelis, pritariantis vokalas
* Jonas Krivickas – elektrinė gitara, pritariantis vokalas
* Gediminas Žilys – bosinė gitara, kanklės, dambrelis, pritariantis vokalas
* Salvijus Žeimys – mušamieji

Kviestiniai muzikantai:
* Aurimas Maldūnas – pritariantis vokalas
* Mindaugas Savičenko – pritariantis vokalas
* Renuaras Krivelis – pritariantis vokalas
* Vytautas Bazaras – pritariantis vokalas
* Andrius Kulikauskas – styginių aranžuotės
* Vytautas Mikeliūnas – smuikas
* Ugnė Jauniškytė – smuikas
* Tomas Savickas – altas
* Onutė Švabauskaitė – violončelė

## Nuorodos

* Albumo „Broliai“ mini svetainė
* CD „Broliai” Skylės el. parduotuvėje
* LP „Broliai“ Skylės el. parduotuvėje
* DVD „Broliai” Skylės el. parduotuvėje 
* Koncerto „Broliai” vaido įrašas „Youtube“ kanale
* Abumas „Broliai” „iTunes“ bibliotekoje
* Abumas „Broliai” „Klicktrack Music Store” el. parduotuvėje 
* Abumas „Broliai” Pakartot.lt platformoje
* Abumas „Broliai” „Spotify” platformoje
* Abumas „Broliai” „Deezer” platformoje

## Šaltiniai